CELEX: 32018D0724(01)
Language: da
Date: 2018-07-18 00:00:00
Title: Kommissionens afgørelse af 18. juli 2018 om forslaget til borgerinitiativ »Stop sulten — 8 % af europæerne mangler mad!«

24.7.2018   
               
               
                  DA
               
               
                  Den Europæiske Unions Tidende
               
               
                  C 260/6
               
            
         KOMMISSIONENS AFGØRELSE
         af 18. juli 2018
         om forslaget til borgerinitiativ »Stop sulten — 8 % af europæerne mangler mad!«
         (Kun den engelske udgave er autentisk)
         (2018/C 260/07)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Forslaget til borgerinitiativ »Stop sulten — 8 % af europæerne mangler mad!« (Stop starvation for 8 % of the European population) omhandler følgende: »Adgang til mad er omfattet af verdenserklæringen om menneskerettighederne. Den Europæiske Union havde det næststørste BNP i verden i 2016, men sult er endnu ikke blevet udryddet«.
                  
               
                     (2)
                  
                  
                     Forslaget til borgerinitiativ har følgende målsætninger: »at opfordre regeringerne til at indse, at sult stadigvæk er et stort problem. Det anslås, at 46 millioner europæiske borgere (8 % af EU's samlede befolkning) er ramt af fødevaremangel, og dette antal falder ikke. Initiativet vil ikke kun sætte fokus på, at regeringerne har et ansvar for at udrydde problemet, men også understrege indvirkningen på de omkostninger, der er forbundet med sult, og komme med forslag til en liste med tiltag, som i væsentligt grad vil bringe disse skandaløse forhold til ophør«.
                  
               
                     (3)
                  
                  
                     I bilaget til forslaget til borgerinitiativ henvises udtrykkeligt til en række anmodninger, som er opdelt under fem overskrifter: »1. Kom affaldskulturen til livs, og generer 44 mio. ton fødevarer i løbet af to år«, »2. Indfør en afgift på finansielle transaktioner, og skab indtægter på 30 mia. EUR om året.«, »3. De offentlige myndigheder — ikke velgørenhedsorganisationer — bør løse problemet med sult.«»4. Fødevarespekulation« og »5. Kvalitativt forslag«, der sigter mod »innovation i medlemsstaterne for at forbedre adgangen til sponsoreret mad.«
                  
               
                     (4)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (5)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (6)
                  
                  
                     Der kan vedtages EU-retsakter med henblik på gennemførelsen af traktaterne:
                     
                                 —
                              
                              
                                 på grundlag af artikel 113 i TEUF for så vidt angår bestemmelser om harmonisering af lovgivningerne vedrørende omsætningsafgifter, punktafgifter og andre indirekte skatter, i det omfang en sådan harmonisering er nødvendig for at sikre det indre markeds oprettelse og funktion og undgå konkurrenceforvridning
                              
                           
                                 —
                              
                              
                                 på grundlag af artikel 114 i TEUF for så vidt angår de foranstaltninger med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion
                              
                           
                                 —
                              
                              
                                 på grundlag af artikel 175, stk. 3, i TEUF på området for særlige aktioner ud over strukturfondene for at fremme en harmonisk udvikling af Unionen som helhed ved at udvikle og fortsætte indsatsen for at styrke Unionens økonomiske, sociale og territoriale samhørighed i overensstemmelse med artikel 174 i TEUF
                              
                           
                                 —
                              
                              
                                 på grundlag af artikel 192, stk. 1, i TEUF på områderne for bevarelse, beskyttelse og forbedring af miljøkvaliteten, for beskyttelse af menneskers sundhed, for en forsigtig og rationel udnyttelse af naturressourcerne og for fremme på internationalt plan af foranstaltninger til løsning af de regionale og globale miljøproblemer, og navnlig bekæmpelse af klimaændringer
                              
                           
                                 —
                              
                              
                                 på grundlag af artikel 311 i TEUF for så vidt angår bestemmelser og gennemførelsesforanstaltninger vedrørende ordningen for Unionens egne indtægter, herunder indførelse af nye kategorier af egne indtægter og ophævelse af en eksisterende kategori
                              
                           
                                 —
                              
                              
                                 på grundlag af artikel 322, stk. 1, litra a), i TEUF på området for finansielle regler, der navnlig fastsætter de nærmere retningslinjer for opstillingen og gennemførelsen af budgettet.
                              
                           
               
                     (7)
                  
                  
                     Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte forslag til EU-retsakter med henblik på gennemførelsen af traktaterne.
                  
               
                     (8)
                  
                  
                     Derudover er der i overensstemmelse med artikel 3, stk. 2, i forordning (EU) nr. 211/2011 blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
                  
               
                     (9)
                  
                  
                     Forslaget til borgerinitiativ »Stop sulten — 8 % af europæerne mangler mad« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Stop sulten — 8 % af europæerne mangler mad!« registreres hermed.
         
         
            Artikel 2
            Denne afgørelse træder i kraft den 19. juli 2018.
         
         
            Artikel 3
            Denne afgørelse er rettet til initiativtagerne (medlemmer af borgerkomitéen) til forslaget til borgerinitiativ »Stop sulten — 8 % af europæerne mangler mad!«, som repræsenteres ved [Personoplysninger slettet efter samråd med initiativtagerne], der fungerer som kontaktpersoner.
         
         
            Udfærdiget i Bruxelles, den 18. juli 2018.
            
               
                  På Kommissionens vegne
               
               Frans TIMMERMANS
               
                  Førstenæstformand
               
            
         
         
            (1)  EUT L 65 af 11.3.2011, s. 1.